## El CECOPI aborda el pla de xoc per a agilitzar l’extracció de llots en aparcaments subterranis

*** Els treballs arranquen en 66 garatges d’Aldaia, Paiporta, Picanya, Benetússer, Sedaví, Alfafar, Massanassa, Catarroja, Albal, Algemesí, Llocnou de la Corona, Alaquàs i la pedania de la Torre
* La Plataforma del Voluntariat i la Generalitat coordinaran el dispositiu de voluntaris davant del pròxim pont festiu
* Es fa una crida a seguir les indicacions dels experts en matèria de salut pública i en l’ús de les infraestructures provisionals**

La directora general de Prevenció d’Incendis, Rosa Tourís, ha informat de les qüestions que s’han abordat en la reunió del CECOPI, en la qual han participat el president de la Generalitat, Carlos Mazón; el conseller d’Emergències i Interior, Juan Carlos Valderrama, i el ministre de l’Interior, Fernando Grande-Marlaska.

La directora general ha informat dels diferents assumptes abordats en esta nova reunió del CECOPI i ha explicat que la prioritat tractada hui “és el pla de xoc que es durà a terme en l’extracció de llots en soterranis i garatges subterranis, tal com ha avançat el conseller d’Emergències i Interior”.

En este sentit, ha detallat que l’objectiu marcat per al dia de hui “consistix a començar amb la neteja d’un total de 66 garatges situats en 13 municipis afectats per la DANA”. Es tracta de treballs que duran a terme “diferents cossos intervinents en l’emergència, tal com fan des de l’inici de la gestió de l’emergència. Entre estos, ha afegit, “es troben dispositius de bombers forestals de la Generalitat, de bombers del Consorci Provincial de València, així com personal de l’UME, i també altres recursos com són les empreses contractades per la Diputació de València”.

Els municipis en els quals s’han iniciat estos treballs són Aldaia, Paiporta, Picanya, Benetússer, Sedaví, Alfafar, Massanassa, Catarroja, Albal, Algemesí, Llocnou de la Corona, Alaquàs i la pedania de la Torre (València).

D’altra banda, Tourís ha comunicat que “els treballs de recuperació del clavegueram i de la retirada d’elements i voluminosos avancen a bon ritme”.

A més, sobre la recuperació d’infraestructures i, en concret, respecte al pont d’accés a Cheste per la carretera CV-50, que es va habilitar dijous passat, s’ha informat el CECOPI que estarà obert des de les 6 del matí fins a les 22 hores i s’ha sol·licitat “la màxima comprensió per part de la població quant a la necessitat de complir les indicacions de seguretat que regulen esta estructura de caràcter provisional”.

**Coordinació de voluntariat i recomanacions de salut pública**

D’altra banda, s’ha informat el CECOPI que, davant del pròxim pont festiu del 6 de desembre, la Plataforma del Voluntariat i la Generalitat coordinaran el dispositiu de voluntaris des de la Ciutat de les Arts per a, d’esta manera, “canalitzar de la manera més eficaç possible esta ajuda inestimable que durant uns dies s’ha organitzat directament des de la Plataforma”, ha puntualitzat la portaveu.

Quant a la busca i rescat de víctimes, Rosa Tourís ha explicat que “seguixen els treballs abordats pel grup especial integrat pels diferents cossos, que continuen actuant centrant-se en els expedients que es mantenen oberts”.

Finalment, com s’ha traslladat des del primer moment de l’emergència, Tourís ha insistit en les recomanacions elaborades pel Grup de Coordinació de Salut Pública. Per això, ha remarcat “la conveniència que no participe en les labors de neteja la població vulnerable: xiquets/etes, persones d’edat avançada, dones embarassades o persones amb malalties agudes o cròniques.

Addicionalment, “es recomana utilitzar mascareta FFP2 per a fer tasques de neteja o altres labors a l’aire lliure en condicions segures, i s’aconsella reduir tota activitat a l’aire lliure que no siga necessària mentres es mantinga esta situació”. Finalment, s’insistix en el fet que “en el cas de les persones pertanyents a grups de risc, especialment sensibles a les partícules en suspensió, es recomana evitar l’estada prolongada a l’aire lliure”, ha conclòs Tourís.

Fecha: 30/11/2024